kardosdrur/scandi-wiki huggingface dataset:
Pave Liberius

Pave Liberius (død 24. september 366) blev valgt til pave 17. maj 352 ifølge Catalogus Liberianus. Han er den tidligste pave, der endnu ikke er helgenkåret.

Hans første handling, som man har kendskab til, var efter afholdelsen af en synode i Rom at skrive til kejser Constantius II, der på det tidspunkt (353-354) opholdt sig i Arles, og opfordrede til, at der blev indkaldt til et koncil i Aquileia for at drøfte sagen om Athanasius af Alexandria. Imidlertid blev Liberius' sendebud af kejseren tvunget til på et møde i Arles mod sin vilje at underskrive en fordømmelse af den ortodokse patriark i Alexandria.

I 355 var Liberius en af nogle få kirkeledere, der nægtede at underskrive en fordømmelse af Athanasius, som på ny var blevet fremlagt i Milano som en kejserlig befaling til alle vestlige biskopper. Som en konsekvens heraf blev Liberius forvist til Beroea (nu: Veria) i Thrakien (Grækenland). I stedet blev modpave Felix 2. indviet af tre catascopi haud episcopi (dansk: spioner, i hvert fald ikke biskopper), som Athanasius betegnede dem.

Efter at have levet i eksil i mere end to år blev Liberius kaldt tilbage af kejseren. Men da det romerske bispesæde officielt var besat af modpave Felix, gik der endnu et år, inden Liberius kunne vende tilbage til Rom. Det var kejserens hensigt, at Liberius skulle lede kirken i fællesskab med Felix, men da Liberius ankom, blev Felix forvist af det romerske folk, hvorpå Liberius kunne genindtage sin post.

Liberius deltog ikke i koncilet i Rimini (359), og ved kejser Constantius' død i 361 annullerede Liberius de beslutninger, der var vedtaget her. Ved Athanasius og Hilarius' mellemkomst lod han dog de biskopper, der havde støttet beslutninger, blive i kirken og lod deres støtte trække tilbage. I 366 bød Liberius en deputation fra det østlige episkopat hjerteligt velkommen og lod de mere moderate af det gamle arianske samfund komme ind i kirken igen.

Eksterne henvisninger 
 Catholic Encyclopedia fra 1913 (findes på engelsk Wikisource – se til højre)

Paver
Blomsterpistolen (musikalbum)

Blomsterpistolen er et musikalbum udgivet af den danske gruppe Young Flowers i 1968. Musikken på pladen blev lavet som baggrundsmusik for en tv-serie skrevet af Thomas Winding. Ifølge Windings egne oplysninger på bagsiden af pladen opstod idéen i oktober 1967 på Vestergade 58 i Århus hvor Young Flowers holdt en koncert. Her fik han gruppen med på at lave musikken til en tv-serie i tre afsnit. Serien handlede om rumvæsener. Disse var bevæbnede med pistoler, der affyrede blomster og med disse våben erobrede den danske bevidsthed. 

Musikken blev foreviget på en Lp, der ofte karakteriseres som en af de første danske syrerock plader. Til forskel fra senere produkter af denne genre, der endte med at sprænge alle rammer i musikken, havde musikken stadig en mere afdæmpet blues-agtig lyd, der trods sine mange lange solostykker endnu har kortere traditionelt komponerede sange. 

Pladen bærer tydeligt præg af at den erfarne guitarist Peer Frost var kommet med i gruppen tidligere samme år. Et af hans store idoler var Eric Clapton, der i denne periode spillede kraftigt blues inspireret rock i bl.a. bandet Cream. Frost havde imidlertid sin egen sound, bl.a. fordi han brugte pedal og forvrængning.
 
Musikken på gruppens egne sange, hvilket betyder alle bortset fra Bob Dylan covernumret Down along the cove, viser også Peter Ingemanns (bas, vokal) fortid som jazzmusiker. 

Den engelske tekst er på flere af sangene taget fra den amerikanske lyriker Walt Whitmans digte. 

Pladens mest kendte sang er "Oppe i træet" med tekst af Winding, den ene af pladens to danske sange (den anden er sangen "25 øre (sang)"), der siden er blevet et symbol på dansk psykedelisk kultur på linje med Steppeulvenes syrede sange.

Pladen blev i 1997 genudgivet på en CD kaldet Young Flowers 1968-1969, der også indeholder gruppens andet album No. 2 og tre sange som de lavede til kunstneren Jens Jørgen Thorsens film Stille dage i Clichy. Den er ligeledes genudgivet som en af CD'erne på Dansk Rock Historie 1965-1978, vol. 1.

Spor 
 "Ouverture"(Peer Frost) /Take Warning (Peter Ingemann, Jens Henrik Dahl, Ken Gudman, Walt Whitman)
 "The moment life appeared" (Peter Ingemann, Ken Gudman, Peer Frost, Walt Whitman)
 "25 øre" (Peer Frost, Jørgen Larsen)
 "Oppe i træet" (Peter Ingemann, Thomas Winding)
 "To you" (Peter Ingemann, Walt Whitman)
 "Down along the cove" (Bob Dylan)
 "April '68" (Peter Ingemann, Ken Gudman, Peer Frost)

Referencer 

Rockalbum fra Danmark
Young Flowers-album
Album fra 1968
Kjeld Hansen

Kjeld Hansen (født 15. juni 1951 i Faxe) var fra 1996 til 2011 borgmester i Herlev Kommune, valgt for Socialdemokraterne.

Kjeld Hansen er opvokset i Næstved. Han blev uddannet akedemiingeniør i 1975 og ansat i Hovedstadsrådets miljøafdeling i 1976. I 1982 blev han kontorchef i Miljøministeriet.

Det politiske engagement begyndte i 1984, da han blev bestyrelsesmedlem i Socialdemokratiet i Herlev. I 1986 blev han valgt til kommunalbestyrelsen, hvor han blev formand for Teknisk Udvalg. Han blev 2. viceborgmester i 1990, 1. viceborgmester i 1994 og borgmester 1. maj 1996.

Han har desuden en lang række tillidsposter bag sig. I 1982 var han formand for Herlev og Hjortespring Kollegium og i 1996-2002 var han formand for FKKA's Social- og Handicapudvalg. Han var 1998-2001 formand for Taxanævnet og fra 2003-2006 formand for Kommunekontaktrådet. Samme periode var han formand for KL's Løn- og Personaleafdeling. Siden 1998 har han desuden været formand for Hovedstadsområdets Vandsamarbejde.

I 2011 meddelte Kjeld Hansen, at han på grund af sin alder ville trække sig som borgmester i Herlev senest ved udgangen af november.

Kommunalreforms-kontroversen 
Da kommunalreformen blev vedtaget i 2003, var det ikke helt fastsat hvor grænsen for tvungen sammenlægning skulle gå. En ting var dog sikkert. Det vaklede imellem 20.000 og 30.000 indbyggere. Der boede på dette tidspunkt 27.000 i Herlev Kommune. Da blev Herlev-borgerne bekymrede, for de ville jo være selvstændige ligesom ved adskillelsen i 1909. Kjeld Hansen foreslog derfor, at man kunne snuppe en smule af en anden kommune – nemlig Mørkhøj, der lå i Gladsaxe Kommune, men som dog hørte under postdistrikt 2730 ligesom Herlev. Kjeld Hansen skrev i den lokale avis, at Mørkhøj lå på "den forkerte side af Hillerødmotorvejen". Det vakte forargelse i Mørkhøj og i det øvrige Gladsaxe, bl.a. fordi Gladsaxes nyvalgte borgmester, Karin Søjberg Holst, boede i netop Mørkhøj. Indenrigs- og Sundhedsministeriets endte dog med at fastlægge en grænse på minimum 20.000 indbyggere.

Referencer 

Borgmestre i Herlev
Ingeniører fra Danmark
Borgmestre fra Socialdemokraterne
Kontorchefer fra Danmark
Personer fra Faxe
Tidligere borgmestre fra Danmark
Opiat

Opiater er de narkotiske alkaloider, der findes naturligt i opiumsvalmuen, Papaver somniferum. De vigtigste opiater er morfin, kodein og thebain. Opiaterne er en undergruppe af opioiderne, der alle reagerer via opioid-receptorerne.

Der findes mange andre alkaloider i opiumsvalmuen, så som papaverin og noscapin. Disse besidder dog ikke nogen synderlig effekt på centralnervesystemet og regnes derfor normalt ikke som opiater.

En række semi-naturlige derivater af morfin (oftest ester-forbindelser eller salte), så som heroin og nicomorfin, bliver i nogle sammenhænge betragtet som opiater. 

Opiater bør ikke forveksles med opioider som omfatter alle opioid-receptor agonister, naturlige såvel som syntetiske.

Se også  

 Stofmisbrug

Alkaloider
Thøger Olesen

Bent Thøger Olesen (17. december 1923 i Aalborg – 12. marts 1977 i København) var dansk sangtekstforfatter.
 
Thøger Olesen var uddannet skorstensfejer. Han skrev i 1940'erne og 50'erne digte og noveller til aviser. Via grammofonpladeselskabet Tono begyndte han at skrive sangtekster i samarbejde med folk som underholdningschef Svend Pedersen og komponisten Kjeld Bonfils. Dette skriveri af sangtekster udviklede sig, og Thøger Olesen blev en meget benyttet tekstforfatter til popmusikken i Danmark. Han oversatte også sangtekster, blandt andet flere af Shel Silversteins sange. I 1965 oprettede han Vise-Vers-Huset i Tivoli. Her samlede han visesangere som Cæsar, Per Dich og Trille. Udover at skrive under eget navn benyttede han sig også af pseudonymer som Allan Hondé og Peter Mynte.

Thøger Olesen skrev teksten til 140 af de sange, der lå på Dansktoppen i perioden 1968-1977. Dermed var han uden sammenligning den mest flittige bidragsyder til programmet. Samlet nåede Olesen at skrive over 2000 danske sangtekster fra sidst i 1950'erne og frem til sin død i 1977.

Udvalg af sangtekster 
 "Heksedansen"
 "Den gamle gartner"
 "25 minutter endnu"
 "La’ mig bli’ no’et"
 "Storkespringvandet"
 "Verdens uheldigste mand"
 "Bli' væk fra vort kvarter"
 "Arrivederci Franz"
 "En ubåd der er gul"
 "Gid du var i Skanderborg'"

Bibliografi:

Thøger Olesen: Alle mine onkler. 1955. Hasselbalch, 1955. 110 sider.

Ekstern henvisning 
 
 Danskehitlister.dk oversigt over sange med tekst af Thøger Olesen på de danske hitlister 1963 til 1977

Noter 

Folkemusikere fra Danmark
Sangskrivere fra Danmark
Rockmusikere fra Danmark
Dansksprogede forfattere fra Danmark
Personer fra Aalborg
Personer med enkeltværker i Kulturkanonen
Stena Line

Stena Line er et svensk rederi med trafik i hele Nordeuropa.

Ruter & færger

Sverige – Danmark 
 Göteborg – Frederikshavn: Stena Danica, Stena Jutlandica og Stena Vinga
 Halmstad – Grenå: Stena Nautica

Sverige – Tyskland 
 Göteborg – Kiel: Stena Germanica og Stena Scandinavica
 Trelleborg - Rostock: Mecklenburg-Vorpommern og Skåne

Sverige – Polen 
 Karlskrona – Gdynia, Stena Nordica, Stena Spirit og Stena Vision

Sverige – Letland 
 Nynäshamn - Ventspils Stena Baltica og Stena Scandica

Sverige - Finland 

 Nynäshamm - Hanko Stena Gothica og Urd

Tyskland – Letland 

 Travemünde - Liepaja Stena Flavia og Stena Livia

Holland – Storbritannien 
 Hoek van Holland – Harwich Stena Britannica og Stena Hollandica
 Hoek van Holland – Killingholme Stena Transit og STena Transporter
 Rotterdam – Harwich Misana og Somerset
 Rotterdam – Killingholme Misida og Stena Forerunner

Storbritannien – Irland 
 Cairnryan – Belfast Stena Superfast VII og Stena Superfast VIII
 Liverpool– Belfast Stena Edda og Stena Embla
 Heysham – Belfast Stena Hiberna og Stena Scotia
 Holyhead – Dublin Stena Adventurer og Stena Estrid
 Fishguard – Rosslare Stena Europe

Irland - Frankrig 

 Cherbourg - Rosslare Stena Horizon og Stena Foreteller

Eksterne henvisninger 

  

Rederier fra Sverige
Etableret i 1962
Virksomheder i Göteborg
Græsrodsbevægelse

En græsrodsbevægelse er en gruppe af mennesker, der arbejder sammen, som søger at påvirke samfundet i en bestemt retning. Deltagelse i gruppen er frivillig. Aktiviteterne foregår oftest i deltagernes fritid. Medlemmernes aktivitet og engagement er de ressourcer, som driver græsrodsbevægelserne.

Eksempler på græsrodsbevægelser er NOAH og OOA.

Se også 
NGO

Ngo'er
Ivan Osiier

Ivan Joseph Martin Osiier (født 16. december 1888 i København, død 23. september 1965 i København) var en dansk læge og fægter.

Fægtning 
Osiier begyndte sit sportsliv som roer i roklubben Skjold.

Som fægter blev han elev af den franske fægtemester Leonce Mahaut. Han var med til at stifte Fægteklubben af 1907, Akademisk Idrætsforening (1913) og Akademisk Fægteklub (1930), som var formand for i de første otte år, og som han blev æresmedlem af i 1931.

Han vandt i perioden 1913-1929 danmarksmesterskabet 25 gange, heraf 10 gange på fleuret, 5 gange på kårde og 10 gange på sabel. Efter sin 25. individuelle DM-titel i 1929 afstod han fra at stille op ved flere danske mesterskaber.

Osiier deltog ved OL syv gange mellem 1908 og 1948, og vandt OL-sølv i kårde 1912. Som jøde meldte han fra til OL i Berlin i 1936 i protest mod jødeforfølgelserne i Tyskland.

Osiier er hædret med den internationale olympiske komité’s æresdiplom til OL-deltagere, der har været med over et 40-årigt forløb. Kun fire idrætsudøvere har modtaget dette diplom, blandt dem to danskere. Den anden dansker er Paul Elvstrøm; de to andre er Magnus Konow fra Norge og Duncan Knowles fra Bahamas.

Osiier blev VM-sølvvinder på sabel i 1926.

Lægevirksomhed 
Osiier blev student fra Borgerdydskolen i 1907, medicinsk kandidat fra Københavns Universitet i 1915 og var fra 1919 alment praktiserende læge i København.

Privatliv 
Osiier var søn af grosserer Martin Moses Meyer Osiier (1861-1933) (1865-1922) og Hanne Henriette Ruben og blev gift 2. maj 1919 med Ellen Osiier, som vandt OL 1924 i fleuret. Han er sammen med Ellen Osiier begravet på Bispebjerg Kirkegård.

Kilder

Eksterne henvisninger 

Fægtere fra Danmark
Læger fra Danmark
Personer fra København
Jøder fra Danmark
Olympiske sølvmedaljevindere fra Danmark
Deltagere for Danmark ved sommer-OL 1912
Medaljevindere fra Danmark ved sommer-OL 1912
Deltagere for Danmark ved sommer-OL 1920
Deltagere for Danmark ved sommer-OL 1924
Deltagere for Danmark ved sommer-OL 1928
Deltagere for Danmark ved sommer-OL 1932
Deltagere for Danmark ved sommer-OL 1948
Deltagere for Danmark ved sommer-OL 1908
Minot (North Dakota)

Minot er en amerikansk by og administrativt centrum i det amerikanske county Ward County i staten North Dakota. I 2000 havde byen et indbyggertal på .

Ekstern henvisning 
Minots hjemmeside (engelsk) 

Byer i North Dakota
Cando (North Dakota)

Cando er en amerikansk by og administrativt centrum for det amerikanske county Towner County i staten North Dakota. I 2000 havde byen et indbyggertal på .

Byer i North Dakota
Ashley (North Dakota)

Ashley er en amerikansk by og administrativt centrum for det amerikanske county McIntosh County i staten North Dakota. I 2000 havde byen et indbyggertal på 882.

Referencer

Byer i North Dakota
Bowbells (North Dakota)

Bowbells er en amerikansk by og administrativt centrum for det amerikanske county Burke County i staten North Dakota. I 2000 havde byen et indbyggertal på 406.

Byer i North Dakota
Jamestown (North Dakota)

Jamestown er en amerikansk by og administrativt centrum for det amerikanske county Stutsman County i staten North Dakota. I 2000 havde byen et indbyggertal på .

Byer i North Dakota
Grafton (North Dakota)

Grafton er en amerikansk by og administrativt centrum for det amerikanske county Walsh County i staten North Dakota. I 2000 havde byen et indbyggertal på .

Ekstern henvisning 
 Graftons hjemmeside (engelsk) 

Byer i North Dakota
Linea nigra

Linea nigra (latin for "sort linje") også kaldet linea fusca ("brun linje") og linea alba ("hvid linje") refererer til en mørk, lodret streg, der kan opstå på maven af gravide kvinder. Den brunlige streg er almindligvis omkring en centimeter bred og løber fra skambenet op til navlen og i nogle tilfælde videre op til bunden af brystkassen.

Stregen fremkaldes af graviditetshormoner, der øger produktionen af pigmentet melanin, men hvorfor denne farvning sker i en lodret linje vides ikke. Lyse kvinder vil i sjældnere tilfælde få denne streg end kvinder med mørkere hud, ligesom stregen også plejer at blive lysere på lyse kvinder – og så kaldes "linea fusca" i stedet. Før den opstår, kan den være svagt synlig som en hvid linje; "linea alba".

Linea nigra opstår normalt omkring andet trimester og forsvinder oftest et par måneder efter fødslen. Nogle forskere har foreslået, at der er en sammenhæng mellem linea nigra og insulin. Indtages folsyre (fra f.eks. vitaminpiller), kan stregen formindskes.

Der er en gammel ammestuehistorie, der går på, at stregen skulle spå om barnets køn. Hvis stregen er svag og/eller stopper ved navlen, er det en dreng; hvis den er kraftig og/eller fortsætter over navlen, er det en pige.

Graviditet
Prestestranda

Prestestranda er en by med 1.217 indbyggere (1. jan 2007 SSB) og administrationscenter i Drangedal kommune i Vestfold og Telemark fylke i Norge. Lokalt bruges navnet Stranna. Byen opstod først efter da jernbanestationen blev lagt der, da Sørlandsbanen kom til bygden i 1927. Stedet, som ligger ved nordenden af søen Tokke, lå på præstegårdens grund, derav navnet.

Byer i Vestfold og Telemark
Nec temere, nec timide

Nec temere, nec timide er latin for: “Hverken ubesindig eller frygtsom” og var søhelten Niels Juels motto. Oprindelsen er ikke sikkert klarlagt, men antages at være udtalt umiddelbart før Søslaget i Køge Bugt den 1. juli 1677. 

I dag er det motto for Søværnets Officersskole.

Også slogan for Bornholms Værn.

Latinske vendinger
Sørlandsbanen

Sørlandsbanen er navnet på en ca. 600 km lang jernbanestrækning som går fra Oslo over Kongsberg via Kristiansand til Stavanger i Norge.

Historie 
Frem til 1913 blev banen i planer og på udbyggede strækninger omtalt som Vestlandsbanen. Dette år vedtog Stortinget med 83 mod 40 stemmer at omdøbe den planlagte jernbanestrækning Oslo–Kongsberg–Kristiansand–Stavanger fra Vestlands- til Sørlandsbanen.

På lange strækninger går jernbanen inde i landet, og ikke langs den mere befolkningsrige kystlinje. Dette var for, at jernbanelinjen skulle beskyttes mod indvaderende styrker, og for at man ikke skulle kunne beskyde jernbanelinjen fra krigsskibe. Jernbanen var et vigtigt transportmiddel for transport af soldater såvel som krigsmateriel.

Bygningen af banen blev afsluttet af den tyske okkupationsmagt under 2. verdenskrig. Den 1. maj 1944 blev Sørlandsbanen åbnet for normal drift.

Delstrækninger 
 Oslo V (Vestbanestationen), fra 1989 Oslo S – Drammen – Drammenbanen (tidligere Kristiania-Drammenbanen), åbnet i 1872.
 Drammen – Hokksund (del af Randsfjordbanen), åbnet i 1866.
 Hokksund – Kongsberg, åbnet i 1871.
 Kongsberg – Bø, åbnet i 1924.
 Bø – Lunde, åbnet i 1925.
 Lunde – Drangedal, åbnet i 1927.
 Drangedal – Neslandsvatn (Kragerø), åbnet i 1927.
 Neslandsvatn – Nelaug (Arendalsbanen til Arendal), åbnet i 1935.
 Nelaug – Kristiansand, åbnet 1938.
 Kristiansand – Moi, åbnet for normal drift 1. marts 1943.
 Moi (Flekkefjord) – Egersund, åbnet 1904.
 Egersund – Stavanger – Jærbanen, åbnet i 1878.

Jernbanestrækninger i Norge
Vikens geografi
Vestfold og Telemarks geografi
Agders geografi
Rogalands geografi
 
Transport i Stavanger
In situ

In situ er latin for på stedet (in = i, situs = beliggenhed). Det anvendes som fagudtryk inden for en del fag, med nogenlunde samme betydning og alligevel med nuanceforskelle.

Anvendelse inden for forskning 
Anvendes inden for kemien om karakterisering, der udføres mens en kemisk reaktion forløber.
F.eks. studeres overfladereaktioner med diverse in situ teknikker.

Anvendelse inden for byggefaget 
In situ bruges om beton, som bliver støbt på stedet og altså ikke som en betonvare på en fabrik. For eksempel kældergulve, fundamenter o.l.. Normalt bliver udtrykket dog kun brugt om facader eller dæk, der støbes på stedet (i modsæting til montering af elementer).
Eksempler på in situ kunne f.eks. være stien i Ankarparken i Malmø.

Anvendelse inden for forureningsbekæmpelse 
In situ er i denne sammenhæng et udtryk for forureningsbekæmpelse og reparation, ved naturlige processor på stedet, som modsætning til forureningsbekæmpelse ex situ, hvor f.eks. forurenet jord fjernes og renses et andet sted.

Anvendelse inden for præparation/konservering af dyr 
Ved et in situ præparat forstår man et dyr, hvor dele af kroppen er fjernet, således at de indre organer kan ses med deres korrekte placering. Typisk for hvirveldyr kan forreste del af brystkassen og bugvæggen være fjernet, inden dyret konserveres i f.eks. formalin eller alkohol.

Se også 
 In-Situ Prisen

Latinske vendinger
Habeas corpus

Habeas corpus er en procedure i common law landene, hvorved en frihedsberøvet person kan få efterprøvet en frihedsberøvelses lovlighed ved en domstol. Primært om vedkommende skal løslades eller være frihedsberøvet og sekundært at oplyse ham om anklagen og retten til et juridisk forsvar.

Den danske grundlov stiller i lighed med det traditionelle habeas corpus begreb krav om, at en administrativt frihedsberøvet person, på begæring fra pågældende, bringes for en dømmende myndighed. Inden for strafferetsplejen stilles krav om, at en sigtet person skal stilles for en dommer indenfor 24 timer fra anholdelse, hvilket er baseret på samme betragtninger som habeas corpus begrebet, om end i en skærpet udgave.

Historie 
Udtrykket har sin oprindelse i engelsk lov af 1679. En frihedsberøvet fri borger kunne anmode en højere kongelig domstol om en såkaldt "writ of habeas corpus" (en habeas corpus skrivelse). Denne indeholdt en kongelig ordre om "habeas corpus subiiciendum", lat.: "før kroppen (personen) for retten", underforstået, at der skal sørges for at vedkommende kommer for en domstol. Baggrunden var, at folk kunne fængsles på ubestemt tid, uden hverken at kende anklagen imod sig eller at blive stillet for en domstol.

Noter 

Latinske vendinger
Jura
Juridiske begreber
Jean-Marc Barr

Jean-Marc Barr (født 27. september 1960 i Bitburg, Tyskland) er en fransk-amerikansk skuespiller og forretningsmand.

Han gjorde sit gennembrud i biografen med Luc Bessons film Le Grand Bleu.

Han er gode venner med Lars von Trier og gudfar til hans tre børn. Venskabet har også resulteret i en rolle i henholdsvis Direktøren for det hele, Manderlay og Breaking the Waves.

Filmografi 

 Le Grand Bleu af Luc Besson (1988)
 Europa af Lars von Trier (1991)
 Breaking the Waves (1996)
 Dancer in the dark af Lars von Trier (2000)
 Dogville (2003)
 Manderlay (2005)
 Direktøren for det hele (2006)
 Parc (2006)

Eksterne henvisninger 

 

Skuespillere fra Frankrig
We Love You

"We Love You" er en rock sang skrevet af Mick Jagger og Keith Richards, først udgivet som en Decca  single i England af The Rolling Stones den 18. august 1967, med Dandelion som b-siden. Den gik ind på top ti i England, som nummer 8., men blev kun nummer 50. i USA. Denne single blev den sidste indspilning der blev krediteret til bandets manager og producer Andrew Loog Oldham.

Skrevet som efterfølger til anholdelse af Jagger og Keith anholdelse på Redlands, Sussex, på grund af stoffer det år, starter sangen med lyden af at komme ind i fængselet, og en celle dør der smækker. 

Denne sang blev bandets første fulde afstikker til psychedelic, selvom elementer af dette havde eksisteret siden bandets optagelser i 1966.  John Lennon og Paul McCartney var kor på denne sang. 

Singlen kom med på 2002 albummet Through the Past, Darkly (Big Hits Vol. 2) i en lettere forkortet udgave, udgivet af ABKCO, selv om dens b-side "Dandelion" kom på uden af blive forkortet. Den var desuden med på opsamlingsalbumme More Hot Rocks, og Singles Collection: The London Years.

Eksterne henvisninger 

Officiel tekst til “We Love You” 
Tekst + .info om ”We Love You”

Rolling Stones-sange
Singler fra 1967
Fugleflugtslinje

En fugleflugtslinje er den direkte linje fra et punkt til et andet. Ordet kommer af den meget direkte rute, hvorpå fuglenes flyvning kan foregå i modsætning til en person med eventuelle forhindringer og omveje på jorden.

Geografiske betegnelser
Pneumatik

Pneumatik (af græsk pneumatikós, besjælet, åndelig, af pneûma, luft, vind, ånd) er betegnelsen for brugen af luft under tryk, ofte i stil med brugen af hydraulik. Forskellen på de to er, at hydraulik benytter væske, der stort set ikke kan komprimeres.

Fluidmekanik
Villerslev

Villerslev ligger i den sydlige del af Thy og er en lille landsby, beliggende tæt ved Limfjorden, grænsende op til Villerslev mose. I byen ligger Sydthy Produktionsskole og Villerslev Kirke. Indtil 1970 var byen en del af Hassing-Villerslev Kommune, nu tilhører den Thisted Kommune og ligger i Region Nordjylland.

Lokaliteter i Thisted Kommune